Коментари и анализи | Грешни изстрели - Капитал
14 16 яну 2013, 19:51, 3939 прочитания
Абсурдните активности около ВМЗ нямат край: след като синдикатите успяха да изгонят единствения кандидат за приватизацията на затъналия в дългове държавен завод, сега изведнъж бяха нагърбени със задачата да оздравят предприятието. Звучи някак си абсурдно точно те, които караха работниците да стачкуват и да не работят, да трябва да чертаят план как да се оптимизира работата на завода. Вторият абсурд дойде от социалния министър Тотю Младенов, който привика кметове и представители на бизнеса в Пловдив и региона, за да търси работа на служителите, които евентуално ще трябва да бъдат съкратени. Представете си министър, който влиза в ролята на HR агенция и активно издирва частни работодатели за неясен брой хора с неуточнени умения. Освен това действието се извършва от позицията на властимащ, затова всеки бизнесмен, който се съгласи да сътрудничи, спокойно може да поиска услуга в замяна. А това, сещате се, е проблем.
През това време истинският отговорник за дружеството - икономическият министър Делян Добрев, нито за миг не критикува директора на ВМЗ или синдикатите за подписания съвсем наскоро заробващ колективен трудов договор. Нито пък обяви, че той и екип от министерството ще впрегнат сили да мислят как предприятието да не загине. За да сме честни, трябва все пак да отбележим една смислена активност на министъра - бързото изваждане от депутатите на ВМЗ от списъка на дружества, за които трябва стратегия за приватизация. Това ще направи продажбата на частен инвеститор по-бърза и дано по-възможна в сравнение с първия опит.
Истински конкретни стъпки засега не са очертани - синдром на нерешителност и липса на визия за промяна, характерни и за предходните правителства, но укрепени и от настоящото с активното участие на синдикатите. И докато страхът от съкращения и рязане на разходи продължава, министри и профсъюзи ще продължават да влизат в комичната роля на бизнесмени спасители (каквито не са и няма да бъдат). А високата цена от грешките ще продължи да се плаща от работници, кредитори, а и от всички данъкоплатци.
Етикети: ВМЗ синдикати Тотю Младенов